CELEX: 32021D1939
Language: lt
Date: 1636416000000
Title: Tarybos sprendimas (ES) 2021/1939 2021 m. lapkričio 9 d. dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu įsteigtame prekybos komitete, dėl to susitarimo II priedo 2, 2A ir 5 priedėlių pakeitimų

2021 11 10   
               
               
                  LT
               
               
                  Europos Sąjungos oficialusis leidinys
               
               
                  L 396/56
               
            
         TARYBOS SPRENDIMAS (ES) 2021/1939
         2021 m. lapkričio 9 d.
         dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu įsteigtame prekybos komitete, dėl to susitarimo II priedo 2, 2A ir 5 priedėlių pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Europos Sąjungos bei jos valstybių narių ir Kolumbijos, Peru bei Ekvadoro prekybos susitarimą (toliau – Susitarimas) Sąjunga pasirašė 2012 m. birželio 26 d. (su Kolumbija ir Peru, vadovaudamasi Tarybos sprendimu 2012/735/ES (1)) ir 2016 m. lapkričio 11 d. (su Ekvadoru, vadovaudamasi Tarybos sprendimu (ES) 2016/2369 (2)). Pagal Susitarimo 330 straipsnio 3 dalį Susitarimas tarp Sąjungos ir Peru laikinai taikomas nuo 2013 m. kovo 1 d., tarp Sąjungos ir Kolumbijos – nuo 2013 m. rugpjūčio 1 d., o tarp Sąjungos ir Ekvadoro – nuo 2017 m. sausio 1 d.;
                  
               
                     (2)
                  
                  
                     pagal Susitarimo 13 straipsnio 2 dalies g punkto iii papunktį Prekybos komitetas gali keisti Susitarimo II priede (Dėl sąvokos „produktų kilmė“ apibrėžties ir administracinio bendradarbiavimo metodų) nustatytas konkrečias kilmės taisykles;
                  
               
                     (3)
                  
                  
                     Prekybos komitetas, taikydamas rašytinę procedūrą, kuri, tikimasi, įvyks iki 2021 m. pabaigos, turi priimti sprendimą, kuriuo iš dalies keičiamas II priedo 2 priedėlis (Apdorojimo arba perdirbimo operacijų, kurias reikia atlikti su kilmės neturinčiomis medžiagomis, norint, kad pagamintas produktas įgytų kilmę, sąrašas), 2A priedėlis (Apdorojimo arba perdirbimo operacijų, kurias reikia atlikti su kilmės neturinčiomis medžiagomis, norint, kad pagamintas produktas įgytų kilmę, sąrašo papildymas) ir 5 priedėlis (Produktai, kuriems taikomas Europos Sąjungos deklaracijos dėl 5 straipsnio, susijusio su Kolumbijos, Ekvadoro ir Peru kilmės produktais, b punktas). Tie priedėliai yra pagrįsti 2007 m. Suderinta sistema (SS). Tuose priedėliuose esančios konkretiems produktams taikomos taisyklės turi būti suderintos su atnaujinta SS, taikoma nuo 2017 m.. Šis suderinimas apimtų 2012 ir 2017 m. SS nustatytus 2, 2A ir 5 priedėliuose išdėstytų konkretiems produktams taikomų taisyklių pakeitimus. Siekiant aiškumo ir atsižvelgiant į didelį skaičių pakeitimų, kuriuos reikia padaryti priedėliuose, tie priedėliai turi būti pakeisti naujais;
                  
               
                     (4)
                  
                  
                     tikslinga nustatyti poziciją, kurios Sąjungos vardu turi būti laikomasi Prekybos komitete dėl Susitarimo II priedo 2, 2A ir 5 priedėlių pakeitimų, kadangi Prekybos komiteto sprendimas turės teisinį poveikį Sąjungoje;
                  
               
                     (5)
                  
                  
                     todėl Sąjungos pozicija Prekybos komitete turėtų būti grindžiama Prekybos komiteto sprendimo projektu,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu (toliau – Susitarimas) įsteigtame prekybos komitete, dėl Susitarimo II priedo 2, 2A ir 5 priedėlių pakeitimų, grindžiama Prekybos komiteto sprendimo projektu (3).
         
         
            2 straipsnis
            Šis sprendimas įsigalioja jo priėmimo dieną.
            Jis nustoja galioti 2021 m. gruodžio 31 d.
         
         
            Priimta Briuselyje 2021 m. lapkričio 9 d.
            
               
                  Tarybos vardu
               
               
                  Pirmininkas
               
               A. ŠIRCELJ
            
         
         
            (1)  2012 m. gegužės 31 d. Tarybos sprendimas 2012/735/ES dėl Europos Sąjungos bei jos valstybių narių ir Kolumbijos bei Peru prekybos susitarimo pasirašymo Sąjungos vardu ir laikino taikymo (OL L 354, 2012 12 21, p. 1).
         
            (2)  2016 m. lapkričio 11 d. Tarybos sprendimas (ES) 2016/2369 dėl Prisijungimo protokolo prie Europos Sąjungos bei jos valstybių narių ir Kolumbijos bei Peru prekybos susitarimo, kuriuo atsižvelgiama į Ekvadoro prisijungimą, pasirašymo Sąjungos vardu ir laikino taikymo (OL L 356, 2016 12 24, p. 1).
         
            (3)  Žr. dokumentą ST 11373/21.